এইচ এম আলাউদ্দিন:: নিরাপদ সড়কের দাবিতে দেশব্যাপী ছাত্র বিক্ষোভ এবং পরিস্থিতি সরকারের নিয়ন্ত্রণে রাখতে শেষ পর্যন্ত বিশেষ ট্রাফিক সপ্তাহ শুরু করায় এর প্রভাব পড়েছে খুলনা বিআরটিএতে। বাংলাদেশ রোড ট্রান্সপোর্ট অথরিটি বা বিআরটিএ খুলনা সার্কেলের পাশাপাশি বিভাগের ১০ জেলার প্রতিটি সার্কেল অফিসেই গত দু’দিনে দেখা গেছে যানবাহন মালিক-চালকদের ব্যাপক ভিড়। সকাল নয়টা থেকে রাত নয়টা পর্যন্ত অফিস করেও কর্মকর্তা-কর্মচারীরা হিমশিম খাচ্ছেন। এজন্য দিনের কাজ শেষ করতে গিয়ে কোন কোন অফিসে রাত ১০টা বা তারও বেশি সময় কাজ করতে হচ্ছে। বিআরটিএ’র খুলনা সার্কেলের তথ্য মতে, গত তিনদিনে যে পরিমাণ পরীক্ষামূলক ড্রাইভিং লাইসেন্সের(লার্নার) আবেদন পড়েছে তা’ বিগত এক সপ্তাহের হিসাবকেও হার মানিয়েছে। বিআরটিএ কর্তৃপক্ষ বলছেন, পুলিশের পাশাপাশি তাদের নিজস্ব ব্যবস্থাপনায় নিয়মিত ভ্রাম্যমাণ আদালত পরিচালিত হচ্ছে খুলনার বিভিন্ন স্থানে। ট্রাফিক সপ্তাহ মাত্র সাতদিন চললেও বিআরটিএ’র অভিযান অব্যাহত থাকবে আগামী ঈদ-উল-আযহা পর্যন্ত।